NO PROGRAM: 226 PAEDAHIPUN GODHONG MURIS / KESUPEN BAB KESAENANIPUN GUSTI Pamiarsa, pepanggihan malih kaliyan kula, Ibu Lilis, wonten ing adicara Cahyaning Agesang. Mugi panjenengan wonten ing kahanan ingkang saé lan séhat. Ugi saged nikmati dinten menika kanthi sukarena. Kados padhatanipun, Cahyaning Agesang dipunbagi dados kalih pérangan. Ing pérangan sepindah, kula badhé ngajak panjenengan nambah kawruh bab paèdahipun godong muris, ingkang samangké saweg dados rerasanan kathah tiyang, bab paèdahipun ingkang wigati sanget. Wonten ing pérangan kaping kalih, ibu Arin badhe rawuh lan ngajak panjenengan, nambah kawruh ing babagan rohani supados iman kapitadosan kita dhumateng Gusti sangsaya kiyat. Monggo, sami miarsaaken. Pamiarsa, menapa panjenengan sumerap, bilih samangké godong muris saweg dados rerasanipun kathah tiyang, mliginipun tiyang ingkang sakit kanker. Kala rumiyin, kita namung ngraosaken wohipun muris kémawon, ingkang raosipun legi kecut, lan dipunsajèkaken wonten ing maneka warni dhedhaharan kados ta: ice cream, jenang dodol, permèn, puding lan sanès-sanèsipun. Ananging samangké godhong muris langkung kondang, tinimbang wohipun. Karana godhong muris, kagungan khasiat ngantos 10.000 (sedasa èwu) langkung kiyat tinimbang obat kemoterapi, ingkang nyegah lan nambani penyakit kanker. Kemotérapi inggih menika, zat kimia ingkang dipun ginakaken kanggé nyarasaken penyakit, salah satunggalipun inggih menika penyakit kanker. Sampun kathah ingkang paring paseksi, bilih piyambakipun saras saking penyakit kanker, karana ngunjug godoganipun godong muris. Mbok menawi panjenengan ugi nate mireng bab menika. Karana, kanker kalebet penyakit ingkang dipunajrihi dening kathah tiyang, temah kathah tiyang ingkang gadhah pepinginan nyegah lan ugi nambani kanker ingkang dipun sandang. Bab menika sampun kabuktèkaken déning penelitèn ingkang dipun ayahi dening para ilmuwan. Antawis tahun 1965 (sèwu sangangatus suwidak gangsal), kathah sanget studi saking para ilmuwan ingkang mbuktèkaken bilih godong muris nggadahi khasiat ingkang langkung saé tinimbang kemotérapi, malahan èkstrakipun saged nyegah tuwuhipun kanker. National Cancer Institute sampun nglaksanakaken satunggaling peneliten ilmiah, ingkang asilipun paring kawruh, bilih pangipun lan godhongipun muris èfèktif sanget kangge ngremukaken sèl-sèl kanker wonten ing badanipun manungsa. Bab menika karana agengipun senyawa proaktif wonten ing godhong muris kangge badanipun manungsa. Senyawa menika dados senyawa ingkang arang utawi èwed dipunpanggihi wonten ing tetuwuhan sanèsipun.
Kangge kawigatosan kita, Negara Korea ugi sampun naliti tumraping godhong muris, manggihaken senyawa kimia, ingkang nggadahi peran selektif matèni sèl kanker usus besar, sarta 10.000 (sedasa èwu) langkung nggadahi potènsi dados obat kemotérapi ingkang dipunpanggihi wonten ing godhong muris. Ananging wonten ing khasiatipun senyawa menika ugi nyelèksi madosi sèl ingkang dados targèt kanker temah sèl-sèl ingkang sehat mboten tumut risak. Saking penelitèn ingkang sampun dipunlampahi dening para ilmuwan menika, saged dipunpanggihi maneka-warni khasiat godhong muris. Panjenengan tamtunipun kepingin sumerap menapa kemawon khasiatipun, ta? Inggih, samenika kula waosaken Maneka warni Khasiatipun Godhong Muris kangge kita: 1. Nyegah lan ugi nyarasaken kanker sacara umum 2. Nyegah lan ugi nyarasaken kanker payudara, prostat, paru-paru, pankreas 3. Saged dados tamèng kangge malangi tuwuhipun bakteri jahat 4. Saged dados tamèng kangge malangi ngrembakanipun virus 5. Saged dados tamèng kangge malangi ngrembakanipun parasit 6. Saged dados tamèng kangge malangi tuwuhipun tumor 7. Saged ngrilèksaken otot utawi nglenturaken otot ingkang kaku 8. Kangge tamba anti kejang 9. Saged mbantu mrantasi nyeri/perih 10. Saged mbantu mrantasi peradangan 11. Mandapaken kandhutanipun gendhis wonten ing rah 12. Saged mbantu mandapaken bentèring badan 13. Saged mbantu mandapaken darah tinggi 14. Ngiyataken saraf 15. Saged mbantu nyéhataken jantung 16. Saged mbantu nambah produksi asi kagem ibu ingkang ngandut. 17. Saged mbantu miyaraken pembuluh darah 18. Mejahi cacing parasit 19. Ngirangi stres lan
20. Ngiyataken pencernaan lan nambah pepinginan nedha 21. Saged dados tamèng kangge malangi kulit ingkang wiwit kriput 22. Saged dados tamba wudunen Kathah sanget ta paèdahipun godhong muris menika. Lan menawi panjenengan kepingin nyobi kasiatipun, panjenengan kedhah konsultasi kaliyan dokter langkung rumiyin. Menawi panjenengan kepingin nyobi godhong muris kanggé ngobati kanker ingkang panjenengan sandhang, kula badhé maosaken kadospundi Caranipun Ngobati Penyakit Kanker mawi godhong muris, inggih punika : Dipuncawisaken 10 (sedasa) lembar godhong muris ingkang sampun sepuh (ingkang warninipun sampun ijem sanget), lajeng dipungodhog mawi toya 3 (tigang) gelas ngantos sisanipun namung setunggal gelas kémawon. Sasampunipun menika dipununjuk sedinten kaping kalih, sedangunipun kalih minggu, utawi ngantos penyakitipun saras saèstu. Ingkang kedah dipunêmut bilih obat/tamba menika mlebet ing obat hèrbal, dados sakitipun mboten saget ènggal saras, artosipun sasampunipun ngunjuk sacara rutin/tanpa kendhat ngantos kirang-langkung 3-4 (tiga ngantos sekawan) minggu khasiat toya godhokan godhong muris menika nembé ketingal. Tandanipun menawi obat hèrbal menika sampun dipunraosaken, ketingal saking kahananipun tiyang ingkang nandhang kanker langkung dangu langkung saé. Wiwit saged nglampahi kagiyatan malih, lan sasampunipun dipunpriksa ing laboratorium lan dokter sèl-sèl kankeripun wiwit pejah lan garing. Ing sasisih sèl-sèl sanesipun ingkang tuwuh kados rambut, kuku lan sanèsipun mboten ngalami gangguan menapa-menapa. Menawi panjenengan naté mireng pawartos wonten ing internèt, panjenengan tamtu manggihi kathah sanget tèstimoni saking para tiyang ingkang sakit kanker, ingkang sampun ngginakaken obat hèrbal menika. Samangké sampun wonten sadhéngah perusahaan, ingkang nyadé obat Graviola utawi godhong muris ingkang sampun dipundadosaken kapsul, temah langkung gampil lan praktis kanggé dipununjuk. Mbok menawi panjenengan gadah pitakènan bab èfèk sampingipun saking ngginakaken godokan godhong muris menika, nggih? Para pamiarsa, wonten ing prosès kemotèrapi nganggé bahan kimia, antawis 80% (wolungdasa persèn) pasièn ingkang nglampahi kemotérapi badhé ngalami muneg-muneg lan luntak. Salajengipun ugi ngalami susutipun jumlah/gunggunging sèl darah mérah, sèl darah putih lan trombosit. Rikma rontok, ngantos idep lan alis ugi rontok. Padatanipun diwiwiti kalih ngantos tigang minggu sasampunipun pengobatan. Lajeng rikma thukul malih sasampunipun sekawan ngantos wolung minggu sabibaripun pengobatan. Kemotérapi ugi asring ndadosaken tatu wonten ing saluran cerna, utawi rongganipun tutuk lan ugi gangguan wonten ing saraf tepi, kados nggringgingen wonten ing tangan lan suku.
Ananging menawi kita ngginakaken godhogan godhong muris, èfèk sampingipun mboten sekathah èfèk kemoterapi kimia. Efèk saking ngunjuk godhogan godhong muris, padatanipun madaran kraos anget utawi panas lajeng badan ngedalaken kringet terus. Kadospundi pamiarsa, èfèkipun sae sanget ta? Kagem panjenengan ingkang nggadah sedhèrèk ingkang saweg sakit kanker, mbok menawi terapi godhong muris menika saged dados solusi. Nyobi ngunjuk kanthi ajeg godhokan godhong muris, lajeng kaliyan priksa dhateng dokter, supados panjenengan saged pirsa kados pundi perkembanganipun. Sinten ingkang saged mangertos saged saras kanthi mawa ragad. Para pamiarsa, mugi menapa ingkang kula aturaken menika, bab paèdahipun godhong muris punika saged dados tambahing kaweruh panjenengan supados saged njagi kesèhatanipun badan piyambak mawi godhong muris, ingkang saged pados kanthi mawa ragad/gratis. Panjenengan kantun nyuwun dhateng tanggi ingkang kagungan wit muris, lan tamtunipun tanggi panjenengan kanthi suka bingah badhé maringi. Menawi panjenengan sedaya taksih pingin sumerap paèdahipun godhong muris, panjenengan saged nghubungi kawula. Lan tetepa wonten ing adicara menika, karana sekedhap malih ibu Arin badhe maringi siraman rohani kagem panjenengan. Ananging saderengipun, monggo kita sareng-sareng mirengaken satunggal lagu pepujèn menika, mugi panjenengan kalipur lan saged nambahi sukarenaning ati. Sugeng mirengaken. Kesupèn bab Kasaènanipun Gusti - Jabur 103:2 Tiyang budhugen - Lukas 17:11-16 Para pamiarsa, mboten sedaya kasaènan kita punika dipunemut, lan dipunraosaken dening tiyang sanès. Contonipun kula, ingkang nembe kemawon kagèt karana ponakan kula ingkang tahun-tahun kepengker nate kula tumbasaken sakotak coklat ingkang dados karemanipun. Ananging piyambakipun mboten kèmutan babar pisan. Saking pengalaman menika, kula lajeng niti priksa tumrap diri kula piyambak, lan ugi kula inggih mboten saged emut kaliyan sedaya kasaènan ingkang sampun dipuntindakaken tiyang sanès dhateng kula. Mbok menawi karana sampun kathah sanget kasaènan ingkang kula tampi, temah kula mboten saged émut kasaènan menika satunggal mbaka satunggal. Lajeng, kula kèmutan bab sedasa tiyang ingkang nandang lépra ingkang sampun dipunsarasaken déning Gusti Yésus, ananging namung satunggal kemawon ingkang wangsul atur panuwun sokur dhumateng Gusti Yésus. Monggo kita pigatosaken cariyos menika, Ingkang kados mekaten:
17:11 Nalika Gusti Yésus mbacutaké tindaké saka kutha Yérusalèm, Panjenengané ngliwati tapel watesé daérah Samaria lan daérah Galiléa. 17:12 Nalika Gusti Yésus mlebu ing sawijining désa, ana wong lara lépra sepuluh sowan marang Panjenengané. Wong-wong mau padha ngadeg, 17:13 sarta padha nguwuh-uwuh saka kadohan: "Rama Guru, kawula mugi Panjenengan welasi!" 17:14 Bareng Gusti Yésus pirsa wong-wong mau nuli ngandika: "Padha lungaa, awakmu padha priksakna marang imam." Sajroné padha mlaku, wong-wong mau padha waras. 17:15 Bareng ana salah siji sing weruh yèn wis waras, dhèwèké nuli bali karo memuji Asmané Allah klawan swara sora. 17:16 Wong mau nuli sujud ing ngarsané Gusti Yésus sarta ngaturaké panuwun. Wong mau wong Samaria. 17:17 Gusti Yésus nuli ngandika: "Apa ora wong sepuluh sing diwarasaké? Sing sanga ana ing ngendi? Para pamiarso, cariyos punika sampun asring kita pirengaken. Kita nyumerepi, bilih Gusti nyarasaken sedasa tiyang ingkang nadhang lépra, ananging namung satunggal ingkang sowan dhateng Gusti Yésus. Piyambakipun sungkem ing ngarsanipun Gusti Yésus, atur panuwun lan saos sokur. Ananging ingkang sanga mboten nindakaken kados tiyang Samaria punika. Cariyos punika ugi ngémutaken kita sedaya bab diri kita, ta? Kita asring kesupèn bab kasaènanipun Gusti. Ananging kita uninga, ta, bilih kita mboten angsal kesupèn bab kasaènanipun Gusti barang sekedhik kemawon. Dhawuh pangandikanipun Gusti ugi ngémutaken kita, supados kita tansah ngémut sedaya kasaènanipun Gusti. Dhawuhipun mekaten : Dhuh nyawaku, saosa puji marang Allah, lan aja lali marang kadarmané. Para pamiarsa, kénging punapa kita mboten angsal kesupèn bab kasaènanipun Gusti? Kasaènanipun Gusti mboten angsal kita supèkaken, supados kita tansah celak kaliyan Gusti. Kasaènanipun Gusti kedah tansah kita émut, supados kita yakin saèstu bilih Gusti punika saé lan kedah dipunpuji. Kasaènanipun Gusti mboten angsal kita supèkaken, supados kita mboten gumunggung lan ngagungaken diri pribadi. Kasaènanipun Gusti mboten angsal kita supèkaken, supados kita saged atur paseksèn tumrap tiyang sanès, bab Gusti lan kasaènanipun, temah tiyang sanès pitados dhumateng Gusti, lan ugi ngraosaken kasaènanipun Gusti. Para pamiarso, ing kasunyatanipun wonten gesang punika, kita asring kesupèn bab kasaènanipun Gusti, temah kita nuli ngandelaken kakiyatan lan kasagedan kita piyambak, utawi kekiyatan lan kasagedan tiyang sanes. Kita asring kesupèn bab kasaènanipun Gusti, temah kita mboten atur pepujèn lan ngluhuraken Asmanipun. Kita asring kesupèn bab kasaènanipun Gusti, temah kita mboten saged atur paseksi, bab kasaènanipun Gusti tumrap tiyang sanès. Menawi kita kesupèn bab
kasaènanipun Gusti, mangka Iblis ingkang badhe ngagem kesempatan punika lan mbekta kita langkung tebih saking Gusti, temah kita saestu kesupèn bab kasaènanipun Gusti. Kita sumerap, bilih Iblis ugi nawani kasaènan tumraping manungsa, ananging kasaènan ingkang diaturaken Iblis, tamtunipun sanès kasaènan ingkang sayektos, karana kasaènan Iblis inggih punika, kasaènan ingkang kedah dipunbayar dening manungsa kaliyan regi ingkang awis sanget. Iblis saged kemawon nawani gesang ingkang kepenak, bandha ingkang luber lan kasugihan. Ananging Iblis ngginaken bandha donya lan kasugihan punika, supados saged ngremukaken gesangipun manungsa. Iblis badhe maringi punapa kemawon, ingkang dados pepinginanipun manungsa. Sasampunipun pepinginan menika sedayanipun kawujudaken, Iblis lajeng wiwit ngremukaken gesang manungsa menika. Manungsa wiwit kesupèn bab kasaènanipun Gusti, manungsa mboten pitados malih dhumateng Gusti, manungsa mboten taat malih dhumateng Gusti. Lan kita menapa uninga ingkang badhe dipunalami dening manungsa, menawi kesupèn bab kasaènanipun Gusti ing salami- laminipun? Pamiarsa, kangge ngèmutaken panjenengan, bab kasaènanipun Gusti ingkang adi, sumangga kita mirengaken pepujèning Prabu Dawud, ingkang nggambaraken bab kasaènanipun Gusti : Prabu Dawud ngendikan : Dhuh nyawaku, saosa puji marang Allah; apa saisiné batinku mujia marang asmané kang suci. Dhuh nyawaku, saosa puji marang Allah, lan aja lali marang kadarmané. Panjenengané kang ngapura sakèhé panerakmu, kang marasaké sakèhé lelaramu. Panjenengané ngentas uripmu saka kubur, kang makuthani kowé kalawan kadarman lan kawelasan. Panjenengané kang tansah maringi kabegjan selawasé, mula kowé kaenomaké menèh kaya manuk garudha. Allah paring adil lan kabeneran marang sakèhé wong kang disiya-siya. Musa wis diparingi pangerti bab pangrèhé, lan Banisraèl diparingi weruh pakaryané. Allah mahawelas lan mahaasih, gedhé sabaré sarta banget setyané. Ora tansah ndukani kita, ora nglajengaké paukumané ing selawasé. 103:10 Panyiksané ora timbang karo dosa kita, sarta kita ora diwales timbang gedhéné karo dosa kita. Déné sepira dhuwuré langit ngungkuli bumi, iya semono gedhéning katresnané marang wong kang ngabekti marang Panjenengané. Sepira dohé Wétan saka Kulon, iya semono anggoné Allah ngedohaké panerak kita saka awak kita. Mungguh bapak iku mesthi nduwèni welas marang anak-anaké, mangka iya mengkono anggoné Allah melasi wong kang ngabekti marang Panjenengané
Para pamiarsa, menawi panjenengan kepingin mirengaken malih, bab kasaènanipun Gusti ingkang dipunanggit dening Prabu Dawud, panjenengan saged maos Kitab Jabur 103 (setunggal atus tiga). Kasaènanipun Gusti menika adi sanget, Gusti mbirat sakathaning dosa, Gusti paring kasarasan, Gusti nglubèraken sih kasetyan lan rahmatipun, Gusti paring kasabaran lan Gusti ugi tansah ngasihi lan ugi paring piwelas, kados dene Bapa ingkang ngasihi tumrap putranipun. Menawi panjenengan dèrèng naté ngraosaken bab kasaènanipun Gusti, panjenengan saged nyuwun dhumateng Gusti, karana Gusti kagungan kasaènan ingkang lubèr kagem panjenengan. Dhawuh Pangandikanipun mekaten : Iba lubèring kautamèn Paduka ingkang kacawisaken dhateng tiyang ingkang ngabekti dhumateng Paduka, ingkang sampun Paduka tandukaken dhateng tiyang ingkang sami ngayom dhateng Paduka, wonten ing ngajengipun manungsa. Gusti paring Berkah tumrap kita sadaya.